A Bizottság határozata (2021. február 17.) a Kameruni Köztársaságnak a jogellenes, be nem jelentett és szabályozatlan halászat elleni küzdelemben nem együttműködő harmadik országként való azonosítása eshetőségéről történő értesítéséről (HL C 59., 2021.2.19., 1. o.) a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló 1005/2008/EK tanácsi rendelet értelmében.

(10)A Bizottság folytatta a releváns információk gyűjtését és ellenőrzését. A 2021. február 17-i határozat közzétételét követően a Kamerun által benyújtott szóbeli és írásbeli hozzászólásokat a Bizottság megfontolta és figyelembe vette. A figyelembe vett szempontokról Kamerunt szóban vagy írásban értesítette.

(11)A gyűjtött információk alapján a Bizottság arra az álláspontra helyezkedett, hogy a 2021. február 17-i határozatban említett hiányosságok és aggályok továbbra is fennállnak, azokat Kamerun nem szüntette meg. A Bizottság emellett megállapította, hogy a cselekvési tervben javasolt intézkedéseket nem hajtották végre maradéktalanul.

(12)Következésképpen a 2023. január 5-i végrehajtási határozattal a Bizottság az IUU-halászat elleni küzdelemben nem együttműködő harmadik országként azonosította Kamerunt.

(13)A Bizottság által lefolytatott vizsgálat és párbeszéd – köztük a levélváltások és a lezajlott találkozók – alapján, valamint a 2021. február 17-i határozatot és a Kamerunnak a jogellenes, be nem jelentett és szabályozatlan halászat elleni küzdelemben nem együttműködő harmadik országként való azonosításáról szóló, 2023. január 5-i végrehajtási határozatot megalapozó okok figyelembevételével Kamerunt helyénvaló felvenni az IUU-halászat elleni küzdelemben nem együttműködő harmadik országok listájára.

1.A KAMERUNNAL KAPCSOLATOS ELJÁRÁS

(14)2021. február 17-én a Bizottság értesítette Kamerunt arról, hogy az IUU-rendelet 32. cikke értelmében a jogellenes halászat felszámolásában nem együttműködő harmadik országként azonosíthatónak véli, és felkérte arra, hogy a Bizottság szervezeti egységeivel szoros együttműködésben hajtsa végre a cselekvési tervet a 2021. február 17-i határozatban említett hiányosságok orvoslása érdekében. A határozat óta Kamerun írásos észrevételeket nyújtott be a Bizottsághoz, ismertetve álláspontját, és a vonatkozó kérdések megvitatása érdekében virtuális találkozóra is sor került. A Bizottság ellátta Kamerunt a megfelelő írásos információkkal. A Bizottság folytatta az általa szükségesnek vélt információk gyűjtését és ellenőrzését. A 2021. február 17-i határozatot követően Kameruntól kapott írásbeli és szóbeli tájékoztatásokat a Bizottság figyelembe vette, és Kamerun folyamatos tájékoztatást kapott – szóban vagy írásban – a Bizottság álláspontjáról. Kamerunnak a jogellenes, be nem jelentett és szabályozatlan halászat elleni küzdelemben nem együttműködő harmadik országként való azonosításáról szóló, 2023. január 5-i végrehajtási határozatában a Bizottság arra az álláspontra helyezkedett, hogy a 2021. február 17-i határozatban említett hiányosságok és aggályok továbbra is fennállnak, azokat Kamerun nem szüntette meg. A Bizottság emellett megállapította, hogy a cselekvési tervben javasolt intézkedéseket nem hajtották végre maradéktalanul.

2.KAMERUN NEM EGYÜTTMŰKÖDŐ HARMADIK ORSZÁGKÉNT VALÓ AZONOSÍTÁSA

(15)A 2021. február 17-i határozatban a Bizottság elemezte Kamerun kötelezettségeit, és értékelte, hogy milyen mértékben felel meg nemzetközi kötelezettségeinek, mint lobogó, kikötő, forgalomba hozatal szerinti, illetve parti állam. Az áttekintés során a Bizottság az IUU-rendelet 31. cikkének (4)–(7) bekezdésében felsorolt kritériumokat vette figyelembe.

(16)A Bizottság áttekintette, hogy Kamerun teljesítette-e kötelezettségeit, figyelembe véve a 2021. február 17-i határozatban szereplő megállapításokat, a Kamerun által szolgáltatott információkat, a javasolt cselekvési tervet, valamint a helyzet orvoslására hozott intézkedéseket.

(17)A Bizottság által feltárt főbb hiányosságok a nemzetközi jogi kötelezettségek végrehajtásának többrendbeli elmulasztásával kapcsolatosak, amelyek különösen a megfelelő és aktualizált jogi keret elfogadásával, az egyértelmű és átlátható lajstromozási és engedélyezési eljárások hiányával, valamint a halászhajók hatékony és nem megfelelő nyomon követésével függenek össze. A feltárt hiányosságok általánosabban a halászhajók nemzetközi jog szerinti nyilvántartásba vételének és ellenőrzésének feltételeihez kapcsolódnak. A Bizottság ezenkívül hiányosságot állapított meg a megfelelő szervek ajánlásaival és határozataival – például a FAO jogellenes, be nem jelentett és szabályozatlan halászat elleni nemzetközi cselekvési tervével (IPOA-IUU) és a FAO lobogó szerinti állam teljesítményére vonatkozó önkéntes iránymutatásával – való összhanggal kapcsolatban. A nem kötelező erejű ajánlásokkal és határozatokkal való összhang hiánya azonban csak alátámasztó bizonyítékként került figyelembevételre, nem ez képezi az azonosítás alapját.

(18)A 2023. január 5-i végrehajtási határozatban a Bizottság ezért Kamerunt az IUU-rendelet alapján nem együttműködő harmadik országként azonosította.

(19)Ami Kamerun mint fejlődő ország esetleges korlátait illeti, meg kell állapítani, hogy Kamerun halászatának egyedi fejlettségét és összteljesítményét nem veti vissza az ország általános fejlettségi foka.

(20)Tekintettel a 2021. február 17-i határozatra és a 2023. január 5-i végrehajtási határozatra, valamint a Bizottság által Kamerunnal folytatott párbeszédre és annak eredményeire, megállapítást nyert, hogy a Kamerun által hozott intézkedések nem voltak elegendőek az ENSZ Tengerjogi Egyezményének 91., 92., 94., 117. és 118. cikke értelmében lobogó szerinti államként rá háruló kötelezettségek teljesítéséhez.

(21)Kamerun tehát nem tesz eleget a nemzetközi jog értelmében rá mint lobogó szerinti államra háruló azon kötelezettségnek, hogy fellépjen a jogellenes, be nem jelentett és szabályozatlan halászat megelőzése, megakadályozása és felszámolása érdekében.

3.A NEM EGYÜTTMŰKÖDŐ HARMADIK ORSZÁGOK LISTÁJÁNAK ÖSSZEÁLLÍTÁSA

(22)A Kamerun tekintetében levont következtetésekre tekintettel az említett országot az IUU-rendelet 33. cikkének megfelelően fel kell venni a nem együttműködő harmadik országoknak a 2014/170/EU végrehajtási határozattal létrehozott listájára. A 2014/170/EU végrehajtási határozatot ezért ennek megfelelően módosítani kell.

(23)Kamerunnak az IUU-halászat elleni küzdelemben nem együttműködő országok listájára való felvétele az IUU-rendelet 38. cikkében meghatározott intézkedések alkalmazását vonja maga után. Az IUU-rendelet 38. cikkének (1) bekezdése előírja a nem együttműködő országok lobogója alatt közlekedő hajók által fogott halászati termékek behozatalának tilalmát. Kamerun esetében a tilalomnak ki kell terjednie az IUU-rendelet 2. cikkének (8) bekezdésében meghatározott valamennyi állományra és fajra, mivel az IUU-halászat elleni megfelelő intézkedések hiánya – amely Kamerun nem együttműködő harmadik országként való azonosításához vezetett – nem korlátozódik egy adott állományra vagy fajra.

(24)Megjegyzendő, hogy a jogellenes, be nem jelentett és szabályozatlan halászat egyéb káros hatásai mellett a halállományok kimerüléséhez vezet, pusztítja a tengeri élőhelyeket, veszélyezteti a tengeri erőforrások megóvását és fenntartható használatát, torzítja a versenyt, rontja az élelmiszer-ellátás biztonságát, méltatlanul hátrányos helyzetbe hozza a szabályokat betartó halászokat, és gyengíti a part menti közösségeket. Az ilyen halászattal kapcsolatos problémák nagyságrendje indokolja, hogy az Unió mihamarabb intézkedéseket hozzon Kamerun mint nem együttműködő harmadik ország ellen. Ezért ez a határozat az Európai Unió Hivatalos Lapjában való kihirdetését követő napon lép hatályba.

(25)Amennyiben Kamerun bizonyítja, hogy az azonosítása alapjául szolgáló körülmények megszűntek, a Tanácsnak a Bizottság javaslata alapján minősített többséggel eljárva az IUU-rendelet 34. cikke (1) bekezdésének megfelelően törölnie kell Kamerunt a nem együttműködő harmadik országok listájáról. A törlésről szóló bármely határozat meghozatalakor figyelembe kell azt is venni, hogy Kamerun hozott-e olyan konkrét intézkedéseket, amelyektől a helyzet tartós javulása várható,

ELFOGADTA EZT A HATÁROZATOT: